**НИЙГМИЙН ДААТГАЛЫН ЕРӨНХИЙ ХУУЛИЙН ТӨСӨЛД ЯАМД БОЛОН БУСАД**

**БАЙГУУЛЛАГААС ИРҮҮЛСЭН САНАЛЫГ ТУСГАСАН БАЙДАЛ**

|  |  |  |  |
| --- | --- | --- | --- |
| № | Яам, холбогдох бусад байгууллагын нэр, санал өгсөн бичгийн огноо, дугаар | Саналын товч утга | Саналыг тусгасан байдал |
| 1 | Сангийн яам (2022.12.30 01/3972) | 1.Төслийн 4 дүгээр зүйлийн 4.1.5 дахь заалтад “нийгмийн даатгалын шимтгэл төлөгч” гэж... шимтгэл төлөх үүрэг хүлээсэн даатгуулагч, ажил олгогч, төр, хуулийн этгээдийг” гэж тодорхойлсон байна. Энэхүү тодорхойлолтод сайн дураар төлж байгаа даатгуулагч хамаарахгүй байгааг анхаарах | Хуулийн төслийн 7.1-д “Нийгмийн даатгал нь албан журмаар болон сайн дураар даатгуулах гэсэн хэлбэртэй байна” гэж тусгасан бөгөөд хуулийн төслийн 4.1.5 дахь заалтад дурдсан “даатгуулагч” гэдэгт албан журмаар болон сайн дураар даатгуулагч аль аль нь хамаарахаар заасан болно.  |
| 2.Нийгмийн даатгалын сангийн зорилго нь тухайн төрлийн даатгалын тохиолдол бий болсон тохиолдолд даатгуулагчид төлбөр олгох үндсэн зорилготой. Үүний дагуу төслийн 4.1.9 дэх заалтад “нийгмийн даатгалын сан” гэж тэтгэвэр, тэтгэмж, эрүүл мэндийн нөхөн сэргээлтийн зардлын төлбөр, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээний зардал олгох, шимтгэлийн хөнгөлөлт, чөлөөлөлт зарцуулах зорилгоор... мөнгөн хөрөнгийг ойлгоно” гэж заасан байна. Гэтэл төслийн 12.1.3 дахь заалтад Нийгмийн даатгалын үндэсний зөвлөл болон мэргэжлийн хорооны гишүүний урамшууллын зардлыг санхүүжүүлэхээр заасан нь уг сангийн хуульд заасан зорилготой нийцэхгүй байгааг анхаарах. | Саналыг тусгаж, хуулийн төслийн 12 дугаар зүйлийг “12.1.Нийгмийн даатгалын сангийн хөрөнгийг дараах зориулалтаар зарцуулна:12.1.1.тэтгэвэр, тэтгэмж олгох;12.1.2.даатгуулагчийн эрүүл мэндийн нөхөн сэргээлтийн зардлын төлбөр, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээний зардал олгох, ажил олгогчид шимтгэлийн хөнгөлөлт, чөлөөлөлт үзүүлэх;12.1.3.банкны тэтгэвэр олгосон үйлчилгээний хөлс;12.1.4.энэ хуулийн 41 дүгээр зүйлд заасан сурталчилгаа, зөвлөн туслах үйлчилгээний зардлыг санхүүжүүлэх.” гэж өөрчлөв.  |
| 3.Төсөлд заасан хөрөнгө оруулж болох санхүүгийн хэрэгслийн төрлийг дахин авч үзэх, төслийн 13 дугаар зүйлийн 13.1.5-д сангийн хөрөнгийг А-аас доошгүй үнэлгээтэй гадаад улсын засгийн газрын үнэт цаасанд оруулахаар заасан байна. Нийгмийн даатгалын сан нь дотоодын санхүүгийн зах зээлийн хөгжилд хувь нэмэр оруулах институциональ хөрөнгө оруулагч байх нь зүйтэй тул хуулийн төслөөс гадаад улсын Засгийн газрын үнэт цаасанд байршуулахтай холбоотой зохицуулалтыг хасах. Нөгөөтээгүүр, А-аас доошгүй үнэлгээтэй гадаад улсын Засгийн газрын үнэт цаасанд байршуулах тохиолдолд даатгуулагчийн нэрийн дансны үлдэгдэлд төлөх хүүгийн зардлыг нөхөх хэмжээний орлого, өгөөж олох боломжгүй болно. Мөн төслийн 13.1 дэх хэсэгт ипотекийн зээлээр баталгаажсан үнэт цаасанд хөрөнгө оруулах тухай зохицуулалтыг нэмж тусгах | Саналыг тусгаж, “13.1.5.зээлжих зэрэглэл тогтоодог нэр хүнд бүхий олон улсын байгууллагаас A-аас доошгүй үнэлгээ авсан гадаад улсын Засгийн газрын үнэт цаас;” гэснийг “13.1.5.ипотекийн зээлээр баталгаажсан үнэт цаас” гэж өөрчлөв.  |
| 4.Төслийн 13 дугаар зүйлийн 13.3 дахь хэсэгт “Нийгмийн даатгалын сангийн чөлөөт үлдэгдлээр Засгийн газрын үнэт цаас худалдан авах хөрөнгийн хэмжээг нийгмийн даатгалын сангийн жил бүрийн төсөвт тусгаж, УИХ батлах”-аар заасан байна. Харин нийгмийн даатгалын сангийн чөлөөт эх үүсвэр болон Төв төрийн сангийн мөнгөн хөрөнгийн төсөөллийн хамаарлаас шалтгаалж үнэт цаас гаргах тохиолдолд нийгмийн даатгалын санд чөлөөт мөнгөн хөрөнгийн үлдэгдэл байхгүй байх тохиолдол гарахаар байна. Иймд тус заалтыг “Нийгмийн даатгалын сангийн чөлөөт үлдэгдлээр Засгийн газрын үнэт цаас худалдан авах тухайн жилийн хөрөнгийн хэмжээг нийгмийн даатгалын асуудал эрхэлсэн төрийн захиргааны төв байгууллага болон санхүү, төсвийн асуудал эрхэлсэн төрийн захиргааны төв байгууллага, нийгмийн даатгалын үндэсний зөвлөл хамтран гаргаж, Засгийн газар батална.” гэж өөрчлөн найруулах | Саналыг тусгаж, хуулийн төслийн “13.3.Энэ зүйлийн 13.1.1, 13.1.2-т заасан үнэт цаас худалдан авах хөрөнгийн хэмжээг нийгмийн даатгалын сангийн жил бүрийн төсөвт тусгаж, Улсын Их Хурал батална.” гэснийг “13.2.Энэ зүйлийн 13.1.1, 13.1.2-т заасан үнэт цаас худалдан авах хөрөнгийн хэмжээг Нийгмийн даатгалын үндэсний зөвлөлийн саналыг үндэслэж, Засгийн газар батална.” гэж өөрчлөн найруулав.  |
| 5.Нийгмийн даатгалын сангийн хөрөнгийг тогтмол орлого олдог санхүүгийн хэрэгсэлд түлхүү байршуулах нь зүйтэй бөгөөд төслийн 13 дугаар зүйлийн 13.2 дахь хэсэгт зааснаар санхүүгийн хэрэгсэлд оруулах хөрөнгийн хэмжээг жил бүр батлахаар заасан байх тул төслийн 13.9 дэх хэсэгт заасан хязгаарлалтыг төслөөс хасах | Саналыг тусгаж, хуулийн төслийн “13.9.Энэ зүйлийн 13.1.5, 13.1.6-д заасан хөрөнгө оруулалтын хэрэгсэлд хөрөнгө оруулах хэмжээ нь нийгмийн даатгалын сангийн чөлөөт үлдэгдлийн 15 хувиас ихгүй байна.” гэсэн хэсгийг хассан болно.  |
| 6.Төсвийн тухай хуулийн 3 дугаар зүйлийн 3.4 дэх хэсэгт “Төсвийн харилцааг зөвхөн энэ хуулиар зохицуулах бөгөөд орон нутаг, салбарын үйл ажиллагаанд санхүүжилтийн эх үүсвэрийн хэмжээг хуульчлан тогтоох, түүнийг хуваарилах аливаа харилцаа үүнд нэгэн адил хамаарна.” гэж заасан тул төсвийн харилцааг зохицуулсан төслийн 14 дүгээр зүйлийг хасах | Хуулийн төслийн 14.1-д “Нийгмийн даатгалын сангийн төсвийг Төсвийн тухай хуулийн 8 дугаар зүйлийн 8.4-т заасан цаглабрын дагуу боловсруулна.” гэж Төсвийн тухай хуулийг эшилсэн болно.  |
| 7.Татварыг тухайн татвар төлөгчийн олсон бүх орлогод ногдуулан төлдөг бөгөөд энэ нь тухай этгээдийн ирээдүйд хүртэх үр шимтэй холбоогүй байдаг. Харин нийгмийн даатгал нь тухайн этгээдийн ирээдүйд хүртэх үр шимтэй нягт холбоотой бөгөөд тухайн улс нь энэхүү хүртэх үр шимтэй нь уялдуулан тогтоодог. Гэтэл төслийн 19 дүгээр зүйлд тухайн этгээдийн бүх төрлийн орлогоос нийгмийн даатгалын шимтгэл авахаар, тухайлбал унаа, хоол, урамшуулал, нүүрсний үнийн хөнгөлөлт зэрэг бүх төрлийн орлогоос шимтгэл авахаар тусгасан байна. Мөн эдгээр орлого нь татвар ногдох орлогод хамаарахаар байна. Иймд татвар болон нийгмийн даатгалын шимтгэлийн бодлоготой уялдуулан энэ асуудлыг дахин авч үзэх | Нийгмийн даатгалын сангаас олгох тэтгэвэр, тэтгэмжийн хэмжээ нь даатгуулагчийн шимтгэл ногдуулах цалин хөлс, түүнтэй адилтгах орлоготой шууд хамаардаг. Өнөөдрийн хүчин төгөлдөр мөрдөж буй хуулиар унаа, хоол, урамшуулал, нүүрсний үнийн хөнгөлөлт зэрэг бүх төрлийн мөнгөн хэлбэрийн орлогод шимтгэл ногдуулж байна. Унаа, хоол, урамшуулал, нүүрсний үнийн хөнгөлөлт зэрэг орлогод шимтгэл ногдуулахгүй байх тохиолдолд ажил олгогч нь цалин хөлсний зардлыг унаа хоол, урамшуулалд шингээж бага шимтгэл төлөх сөрөг үр дагавар үүснэ. Энэ нь даатгуулагчийн ирээдүйд авах тэтгэвэр, тэтгэмжийн хэмжээ бага тогтоогдох эрсдэлийг бий болгоно. |
| 8.Төслийн 27 дугаар зүйлийн 26.7, 27.7 дахь хэсэгт даатгуулагчийн мөнгөжүүлсэн орлогыг хассан нэрийн дансны үлдэгдэл, шимтгэлийн орлогод хүү тооцох ба хүүг өмнөх оны инфляцын түвшин болон банкнуудаас албан ёсоор зарласан иргэдийн мөнгөн хадгаламжийн өмнөх жилийн дундаж хүүгийн хэмжээгээр тогтоохоор заажээ. Нэрийн дансны үлдэгдлийг бүрэн мөнгөжүүлээгүй байгаа нөхцөлд нэрийн дансны үлдэгдэлд тооцогдох хүүг улсын төсвөөс санхүүжүүлэх шаардлагатай тул уг зардлыг зохистой түвшинд байлгах, улсын төсөвт нэмэлт ачаалал үүсгэхгүй байхад анхаарч, үүнтэй холбогдуулан хүү тооцох аргачлалыг дахин тодорхойлох;  | Тэтгэврийн даатгалын нэрийн данс гэдэг нь хийсвэр бүртгэл бөгөөд УИХ-аас 1999 онд баталсан Тэтгэврийн даатгалын шимтгэлийн нэрийн дансны тухай хуулийн 6 дугаар зүйлийн 6.2-т “Нэрийн дансанд хүү тооцоход эхний үлдэгдэл, тухайн жилийн шимтгэлийн орлогын нийлбэрийг дундаж хөдөлмөрийн хөлсний сүүлийн 3 жилийн дундаж өсөлтийн хувиар үржүүлнэ.” гэж заасны дагуу хүүг хийсвэрээр тооцож ирсэн. Иймд нэрийн дансны бүртгэл нь хийсвэр бүртгэл тул улсын төсөвт ачаалал үүсгэхгүй юм.  |
| 9.Төслийн 29 дүгээр зүйлийн 29.2 дахь хэсэгт Ирээдүйн өв сангаас улсын төсөвт шилжүүлсэн орлогын 30 хувьд ногдох хэсэг болон улсын төсвөөс олгох бусад орлого нь даатгуулагчийн нэрийн дансны мөнгөжүүлсэн орлогыг байршуулах, тэтгэврийн нөөц сангийн эх үүсвэр байхаар заажээ. Энэ нь улсын төсвийн орлогыг бууруулах үр дагавартай бөгөөд төсвийн харилцааг өөрчлөхөөр байна. Уг асуудал нь хуулийн төслийн батлагдсан үзэл баримтлалд тусгагдаагүй, түүнчлэн Хууль тогтоомжийн тухай хуулийн дагуу Сангийн яамаар хянагдаагүй байх тул холбогдох зохицуулалтыг хуулийн төслөөс хасах | Саналыг тусгаж, хуулийн төслийн 29 дүгээр зүйлийн 29.2.1-ийг “Ирээдүйн өв сангийн тухай хуулийн 9 дүгээр зүйлийн 9.6-д заасан улсын төсөвт шилжүүлсэн орлогын 30 хувьд ногдох хэсэг” гэснийг “Ирээдүйн өв сангийн тухай хуулийн 9 дүгээр зүйлийн 9.6-д заасан улсын төсөвт шилжүүлсэн орлогоос Засгийн газрын тогтоосон хэмжээгээр;” гэж өөрчлөн найруулав. |
| 10.Төслийн 29 дүгээр зүйлийн 29.2.1 дэх заалтад ажилтан ажил олгогчийн төлөх шимтгэлийн 2 хувийг тэтгэврийн нөөц сан бүрдүүлэх эх үүсвэр байхаар тусгасан нь энэ хэмжээгээр тэтгэврийн даатгалын сангийн орлого, эх үүсвэр дутагдах эрсдэлтэй байна. Иймд уг заалтыг хэрэгжүүлэхдээ тэтгэврийн даатгалын орлого, зарлагын зохистой харьцаанд тулгуурлан улсын төсвөөс нэмж татаас авахгүй байхаар хэрэгжүүлэх агуулга бүхий заалтыг Хуулийн дагаж мөрдөх журмын хэсэгт нэмж тусгах | Саналыг тусгаж, хуулийн төслийн 46 дугаар зүйлд “46.3.Тэтгэврийн даатгалын сангийн орлого, зарлагын зохистой харьцаанд үндэслэн энэ хуулийн 29.3.1 дэх заалтыг хэрэгжүүлнэ.” гэж нэмж тусгав.   |
| 11.Төслийн 42 дугаар зүйлийн 42.3 дахь хэсэгт төв болон салбар зөвлөлийн бүрэлдэхүүнийг 7-9 хүний бүрэлдэхүүнтэй байхаар тусгасан байна. Зөвлөлийн бүрэлдэхүүн 7-9-ийн хооронд хэд байхыг шийдэх бүрэн эрхтэй субъектийг тодорхойлж өгөөгүй байна. Түүнчлэн 8 хүний бүрэлдэхүүнтэй болсон тохиолдолд олонх болж шийдвэр гаргаж чадахгүй нөхцөл үүсэх эрсдэлтэй тул сондгой тоогоор хэдэн хүний бүрэлдэхүүнтэй байхыг тодорхой тусгах | Саналыг тусгаж, хуулийн төслийн 42.3 дахь хэсгийг “Төв зөвлөл болон салбар зөвлөл нь 9 хүний бүрэлдэхүүнтэй...” гэж өөрчлөв. |
| 12.Шинэ сэргэлтийн бодлогын үйл ажиллагааны хөтөлбөрийн 6.3.4-т "Монгол банк, Санхүүгийн зохицуулах хороо, татвар, гааль, нийгмийн даатгал болон эрүүл мэндийн даатгалаас бусад чиглэлээр төлөвлөгөөт хяналт шалгалтыг бууруулж, төрийн хяналт шалгалтыг эрсдэлд суурилж хэрэгжүүлэх, зөвлөн туслах хэв шинжтэй болгох“ гэж заасныг анхаарч хуулийн төсөлд хяналт, шалгалтын процесс, үйл ажиллагааг нарийвчлан тусгах. Ийнхүү хяналт шалгалтын процесс, үйл ажиллагааг хуульд тусгахдаа эрсдэлд суурилсан хяналт шалгалтын тогтолцоог нэвтрүүлэх чиглэлээр анхаарах | Саналыг тусгаж, хуулийн төслийн 37 дугаар зүйлд “37.13.5.нийгмийн даатгалын байгууллагын үйл ажиллагаанд дотоод аудит, шинжилгээ, үнэлгээ хийх, эрсдэлийн удирдлагыг хэрэгжүүлэх” гэсэн заалт нэмж тусгав. |
| 13.Нийгмийн даатгалын шимтгэлийн дахин ногдуулалтад хөөн хэлэлцэх хугацаа заагаагүй байгааг анхаарч төсөлд тусгах; | Нийгмийн даатгалын харилцаанд даатгуулагч 10-30 жил нийгмийн даатгалын шимтгэл төлж, дунджаар 20 гаруй жил тэтгэвэр тогтоолгон авдаг бөгөөд хуулийн төслийн 31 дүгээр зүйлд нийгмийн даатгалын шимтгэлийг нөхөн төлүүлэх, шимтгэлд тооцсон алданги, торгууль, шимтгэлийн өр, үндэслэлгүй илүү авсан тэтгэвэр, тэтгэмжийг нөхөн төлүүлэх тохиолдолд хөөн хэлэлцэх хугацаагүй байхаар тусгасан. Харин нийгмийн даатгалын бусад харилцаа Иргэний хуулийн 75 дугаар зүйлийн 75.1-д заасан 10 жилийн хөөн хэлэлцэх хугацааг баримтлахаар тусгасан болно.  |
| 14.Төслийн 37 дугаар зүйлийн 37.14 дэх хэсэгт дараах агуулга бүхий 37.14.13 дахь заалт нэмэх, "37.14.13.Татварын албатай цахимаар мэдээлэл харилцан солилцох;" | Саналыг тусгаж, 37 дугаар зүйлд "37.14.13.татварын албатай цахимаар мэдээлэл харилцан солилцох;" гэсэн заалт нэмж тусгав.  |
| 15.Төслийн 38-дугаар зүйлийн 38.10.1 дэх заалтын "татварын" гэснийг хасах; | Саналыг тусгаж, хуулийн төслийн 38.10.1 дэх заалтаас “татварын” гэснийг хасав.  |
| 16.Төслийн 37 дугаар зүйлд дараах агуулга бүхий 37.16 дахь хэсэг нэмэх: "37.16.Энэ хуулийн 37.14.13 -т заасан мэдээлэл харилцан солилцох журмыг нийгмийн даатгалын асуудал хариуцсан төрийн захиргааны байгууллагын болон татварын асуудал хариуцсан төрийн захиргааны байгууллагын дарга нар хамтран батална." | Саналыг тусгаж, хуулийн төслийн 37 дугаар зүйлд “37.16.Энэ хуулийн 37.14.13-т заасан мэдээлэл харилцан солилцох журмыг нийгмийн даатгалын болон татварын асуудал эрхэлсэн төрийн захиргааны байгууллагын дарга хамтран батална.” гэж нэмж тусгав. |
| 2 | Эдийн засаг, хөгжлийн яам(2022.12.26 №01/1657) | Нийгмийн даатгалын тогтолцоо бие даасан, зөв институтийн бүтэц, зохицуулалтад шилжиж, сангийн удирдлага, хөрөнгийг удирдахад баримтлах зарчим, хөрөнгө оруулалтын стратеги, тайлагналт, ил тод байдал болон хяналтын тогтолцоо бүрэн төлөвшиж, санхүүгийн сахилга бат бүрдэх хүртэл сангийн чөлөөт үлдэгдлийг зөвхөн төв төрийн санд байршуулж, Засгийн газрын үнэт цаасны хүүгээр өгөөж тооцдог байх, хөрөнгийн чадварлаг удирдлагын үйл ажиллагаа тогтворжсоны дараа хувийн тэтгэврийн сангийн үйл ажиллагааг эхлүүлэх нь зүйтэй гэж үзэж байна. | Саналыг тусгаж, хуулийн төслийн 13 дугаар зүйлд “13.3.Энэ зүйлийн 13.1.3-т заасан мөнгөн хадгаламжид тооцох хүүгийн хэмжээ нь Засгийн газрын үнэт цаасны хүүгийн хэмжээтэй тэнцүү байна.” гэж нэмж тусгав. УИХ-д 2021 онд өргөн мэдүүлсэн Хувийн нэмэлт тэтгэврийн тухай хуулийн төсөлд иргэн хувийн нэмэлт тэтгэврийн хөтөлбөрт сайн дурын үндсэн дээр хамрагдах бөгөөд уг хувийн тэтгэврийн сангийн үйл ажиллагааг хөрөнгө оруулалтын менежментийн компани удирдахаар тусгасан тул нийгмийн даатгалын сангийн үйл ажиллагаанд хамаарахгүй болно.  |
| 3 | Эрүүл мэндийн яам(2022.12.26 №1а/5830) | 1.Эрүүл мэндийн даатгалын сангийн 2018, 2019, 2020, 2021, 2022 оны төсвийн тухай хуулийн 2 дугаар зүйлийн 2.1 дэх хэсгийн “Нийгмийн даатгалын тухай” гэснийг “Нийгмийн даатгалын ерөнхий” гэж өөрчлөх шаардлагагүй. Учир нь эдгээр хуулийн зорилт нь Нийгмийн даатгалын санд тухайн оны төсвийн жилд төвлөрүүлэх орлого, зарцуулах төсвийн хэмжээ, төсөв зарцуулах эрх олгохтой холбогдсон харилцааг зохицуулдаг бөгөөд тухай онд Нийгмийн даатгалын тухай хууль үйлчилж байсан тул өөрчлөхгүй байх; | Саналыг тусгав. |
| 2.Эрүүл мэндийн даатгалын сангийн 2023 оны төсвийн тухай хуульд өөрчлөлт оруулах тухай гэсэн боловч, 1 дүгээр зүйл. Эрүүл мэндийн даатгалын сангийн 2018 оны төсвийн тухай хууль гэж оруулсан байгааг засах, нягтлах;  |
| 3.Нийгмийн даатгалын ерөнхий хуулийн шинэчилсэн найруулгын төсөлтэй хамт өргөн мэдүүлэх хуулийн төсөлд, тухайлбал: Эрүүл мэндийн даатгалын тухай хуульд өөрчлөлт оруулах тухай хуулийн төслийн 1 дүгээр зүйл. ...19 дүгээр зүйлийн 19.3 дах хэсгийн “19.1.1, 19.1.2,” гэснийг 6.1.1, 6.1.11-т заасан эрүүл мэндийн даатгалд хамрагдах бүлгийн даатгуулагчийн шимтгэл” гэж тус тус өөрчилсүгэй гэж оруулсан байна. Одоогийн хүчин төгөлдөр мөрдөгдөж байгаа Эрүүл мэндийн даатгалын тухай хуулийн 19.3.Энэ хуулийн 19.1.1, 19.1.2, 19.1.8-д заасан шимтгэл, алдангийг цуглуулах, төвлөрүүлэх үйл ажиллагааг нийгмийн даатгалын байгууллага гүйцэтгэх бөгөөд үүнтэй холбогдсон харилцааг Нийгмийн даатгалын тухай хуулиар зохицуулна гэж заасан байдаг. Гэтэл хуулийн төсөл дээр19.1.8 дахь хэсгийг тусгаагүй орхигдуулсан буюу “19.1.1, 19.1.2,” гэж заасан байгаа тул эргэж нягталж харах, мөн шимтгэл, алдангийг цуглуулах, төвлөрүүлэх үйл ажиллагааг нийгмийн даатгалын байгууллага гүйцэтгэх талаарх зохицуулалтыг хуулийн төсөлд хэвээр үлдээх;  | Нийгмийн даатгалын ерөнхий хуулийн шинэчилсэн найруулгын төсөлтэй хамт өргөн мэдүүлэх Эрүүл мэндийн даатгалын тухай хуульд өөрчлөлт оруулах тухай хуулийн төслийн 1 дүгээр зүйлд заасан “...19 дүгээр зүйлийн 19.3 дах хэсгийн “19.1.1, 19.1.2,” гэснийг 6.1.1, 6.1.11-т заасан эрүүл мэндийн даатгалд хамрагдах бүлгийн даатгуулагчийн шимтгэл” гэсэн нь “19.3.Энэ хуулийн 6.1.1, 6.1.11-т заасан эрүүл мэндийн даатгалд хамрагдах бүлгийн даатгуулагчийн шимтгэл, 19.1.8-д заасан шимтгэл, алдангийг цуглуулах, төвлөрүүлэх үйл ажиллагааг нийгмийн даатгалын байгууллага гүйцэтгэх бөгөөд үүнтэй холбогдсон харилцааг Нийгмийн даатгалын тухай хуулиар зохицуулна.” гэж өөрчлөн найруулагдана. Өөрөөр хэлбэл 19.1.8 дахь заалт орхигдоогүй болно.  |
| 4 | Барилга, хот байгуулалтын яам(2022.12.23 №1/5943) | Хуулийн төсөлд тусгайлан өгөх саналгүй байна. |  |
| 5 | Байгаль орчин, аялал, жуулчлалын яам 2022.12.27 №01/7609) | Хуулийн төсөлд тусгайлан өгөх саналгүй байна. |  |
| 6 | Гадаад харилцааны яам (2022.12.27 08/6759) | 1.“Консулын газар” нь Дипломат албаны тухай хуулийн 6.1 дэх хэсэгт заасны дагуу хилийн чанадад ажиллаж байгаа Дипломат төлөөлөгчийн газарт хамаарах тул төслийн 7.4.6, 21.3, 21.30-д дурдсан нэр томьёог жигдлэх буюу эдгээр заалтын холбогдох хэсгийг “Монгол Улсаас хилийн чанадад ажиллаж байгаа Дипломат төлөөлөгчийн газар” гэж тус тус өөрчлөх; | Саналыг тусгаж, хуулийн төслийн 7.4.6, 21.3, 21.29 дэх хэсэг, заалтуудад “Монгол Улсаас хилийн чанадад ажиллаж байгаа Дипломат төлөөлөгчийн газар” гэж тусгав.  |
| 2.Төслийн 7.8-д “тэтгэвэр авагч” гэсний дараа “7.4.6-д зааснаас бусад даатгуулагч” гэж нэмэх; | Хуулийн төслийн 7.4.6-д заасан “Монгол Улсаас хилийн чанадад ажиллаж байгаа Дипломат төлөөлөгчийн газар, төрийн байгууллагын төлөөний болон төлөөлөгчийн газрын ажилтны хөдөлмөр эрхлээгүй, өндөр насны тэтгэвэр тогтоолгоогүй нөхөр, эхнэр;” нь албан журмаар даатгуулах тул бусад албан журмаар даатгуулагчийн адил сайн дураар давхар даатгуулахгүй, харин өөрөө хүсвэл хувийн нэмэлт тэтгэврийн санд даатгуулах боломжтой юм.  |
| 3.Төслийн 7.7-д “7.1-7.6” гэснийг “7.2-7.5” гэж 18.1-д “7.6” гэснийг “7.5” гэж, 21.27-д “шимтгэл төлөх үед мөрдөж байгаа сарын хөдөлмөрийн хөлсний доод” гэснийг “энэ хуулийн 21.30-д заасан цалин хөлсний” гэж тус тус өөрчлөх; | Хуулийн төслийн 7.7, 18.1-д саналыг тус тус тусгав.Хуулийн төслийн 21.27-д заасан “ ... цаг уурын хүнд нөхцөл бүхий улсад ажилласан өсгөн тооцсон хугацаа” буюу бусад салбарын өсгөн тооцсон хугацааны тэтгэврийн даатгалын шимтгэлийг шимтгэл төлөх үед мөрдөж байгаа сарын хөдөлмөрийн хөлсний доод хэмжээнээс тооцож байгаа болно. Энэ нь даатгуулагчийн тэтгэвэр тооцох цалин хөлсний хэмжээнд нөлөөлөхгүй юм.  |
| 4.Төслийн 21.13-т “тухайн үед мөрдөж байгаа сарын хөдөлмөрийн хөлсний доод хэмжээнээс даатгуулагчийн болон ажил олгогчийн төлөх шимтгэлийн хувьд хэмжээгээр тооцож, улсын төсвөөс” гэснийг “төрийн албан хаагчийн үндсэн цалингийн дундаж хэмжээгээр тооцож, нөхөр буюу эхнэрийн ажиллаж байгаа ажил олгогч нь” гэж өөрчлөх; | Улсын төсвийн зардал нэмэгдэх тул саналыг тусгах боломжгүй юм.  |
| 5.Дагалдуулан боловсруулсан Дипломат албаны тухай хуульд өөрчлөлт оруулах тухай хуулийн төслийн 1 дүгээр зүйлийг “Дипломат албаны тухай хуулийн 23 дугаар зүйлийн 23.2 дахь хэсгийн “төр хариуцна.” гэснийг “эхнэр буюу нөхрийн ажиллаж байгаа ажил олгогч нь хариуцаж, Нийгмийн даатгалын ерөнхий хуульд заасны дагуу төлнө.” гэж өөрчилсүгэй” гэж өөрчлөн найруулах зэрэг болно. | Саналыг тусгав.Хуулийн төслийн 21.15, дагах хуулийн “төр хариуцна.” гэснийг “эхнэр буюу нөхрийн ажиллаж байгаа ажил олгогч нь хариуцаж, Нийгмийн даатгалын ерөнхий хуульд заасны дагуу төлнө.” гэж өөрчилсүгэй” |
| 7 | Батлан хамгаалах яам (2022.12.27 1а/4759) | 1.Хуулийн төслийн 2 дугаар зүйлийн 2.2 дахь хэсгийг “Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.” гэж, 23 дугаар зүйлийн 23.1.5 дахь заалтыг “Цэргийн алба хаагчийн тэтгэвэр, тэтгэмжийн тухай хуулийн 6 дугаар зүйлийн 3 дахь хэсэгт заасны дагуу тооцсон хугацаа;” гэж, 35 дугаар зүйлийн 35.11.3 дахь заалтын “..., дүгнэлт, шийдвэр гаргах;” гэснийг “..., энэ хуулийн 12.1-т заасан зориулалтаар зарцуулах шийдвэр гаргах;” гэж, 44 дүгээр зүйлийн 44.7 дахь хэсгийг “Энэ хуулийг зөрчсөн албан тушаалтан, иргэний үйлдэл нь гэмт хэргийн шинжтэй бол Эрүүгийн хууль, зөрчлийн шинжтэй бол Зөрчлийн тухай хуульд заасан хариуцлага хүлээлгэнэ.” гэж тус тус өөрчлөн найруулах; | Саналыг тусгаж хуулийн төслийн 2.2 дахь хэсгийг “Монгол Улсын олон улсын гэрээнд нийгмийн даатгалын хууль тогтоомжоос өөрөөр заасан бол олон улсын гэрээний заалтыг дагаж мөрдөнө.” гэж өөрчлөв.23 дугаар зүйлийн 23.1.5 дахь заалт нь агуулгын хувьд адил байх тул өөрчлөх шаардлагагүй болно. 35 дугаар зүйлийн 35.11.3 дахь заалтын тухайд 12.1-ийг ишлэх шаардлагагүй юм. Нийгмийн даатгалын үндэсний зөвлөл нь 12.1-д заасан сангийн зарцуулалттай холбоотой шийдвэр гаргах эрхгүй болно. 44 дүгээр зүйлийн 44.7 дахь хэсгийн тухайд агуулгын хувьд адил байх тул өөрчлөх шаардлагагүй болно.  |
| 2.Хуулийн төслийн 2 дугаар зүйлийн 2.1 дэх хэсгийн “... төлбөрийн тухай хууль, ...” гэсний дараа “... Эрүүл мэндийн даатгалын тухай хууль, ...” гэж, 7 дугаар зүйлийн 7.4.4 дэх заалтын “... захиалгаар ...” гэсний дараа “... дотоод, гадаадад ...” гэж тус тус нэмэх; | Агуулгын хувьд адил байх тул өөрчлөх шаардлагагүй болно.  |
| 3.Хуулийн төслийн 9 дүгээр зүйлийн 9.2-т “Даатгуулагчид Нийгмийн даатгалын сангаас олгох тэтгэврийн тухай хууль болон Цэргийн алба хаагчийн тэтгэвэр, тэтгэмжийн тухай хуульд заасны дагуу хоёр тэтгэвэр авах эрх үүсэхээр бол шимтгэл төлсөн болон цэргийн алба хаасан хугацааг нэгтгэн тооцож, нэг тэтгэвэр тогтооно.” гэжээ. Цэргийн алба хаагчийн тэтгэвэр, тэтгэмжийн тухай хуулийн үйлчлэх хүрээнд хамрах байгууллагуудын алба хаагч нь хуулиар тэтгэвэр тогтоолгох насны хувьд бусад төрийн захиргааны болон үйлчилгээний албан хаагчдаас харьцангуй өмнө цэргийн тэтгэвэрт гардаг. Цэргийн тэтгэвэр тогтоолгосон иргэн дунджаар 13 жил улсад нийгмийн даатгалын шимтгэл төлж 10 ба түүнээс дээш жил ажилласан тохиолдолд хоёр төрлийн тэтгэвэр авах боломж хуулиар нээлттэй байсныг хуулийн төслийн 9.2-т зааснаар зөвхөн нэг тэтгэвэр тогтоолгохоор боловсруулсан нь тухайн иргэний эрх зүйн байдлыг дордуулах эрх зүйн зохицуулалт гэж үзэхээр байна. Иймд Цэргийн алба хаагчийн тэтгэвэр, тэтгэмжийн тухай хуулийн 9 дүгээр зүйлийн 9.2-т “Энэ хуулийн 8 дугаар зүйлд заасан хугацаанаас илүү алба хаасан жил тутамд 1.5, сар тутамд 0.125 хувиар цэргийн алба хаасны тэтгэвэр тогтоолгосон цалин хөлснөөс тооцож нэмэгдэл олгоно.” гэж заасантай нийцүүлэн хуулийн төслийг дагалдан гарах Цэргийн алба хаагчийн тэтгэвэр, тэтгэмжийн тухай хуульд өөрчлөлт оруулах тухай хуулийн төслийн 1 дүгээр зүйлд “эрүүл мэндийн магадлалын зөвлөл” гэсний дараа “9 дүгээр зүйлийн 9.4 дэх хэсгийн “анхны тэтгэвэр тогтоолгосон” гэснийг “сүүлийн тэтгэвэр тогтоолгосон” гэж өөрчлөх зайлшгүй шаардлагатай байна. | Нийгмийн даатгалын сангаас олгох тэтгэврийн тухай хуулийн төслийн 7 дугаар зүйлийн 7.3-т “...нэмэгдлийг тэтгэвэр авагчийн **анх** **тэтгэвэр тогтоолгоход баримталсан** сарын дундаж цалин хөлс, түүнтэй адилтгах орлогоос тэтгэвэр тогоолгосноос хойш шимтгэл төлсөн сар тутамд 0.125 хувиар тооцож бодно.” гэж тусгасан. Харин Цэргийн алба хаагчийн тэтгэвэр, тэтгэмжийн тухай хуульд “сүүлийн тэтгэвэр тогтоолгосон” гэж өөрчлөлт оруулах нь бусад даатгуулагчдаас цэргийн алба хаагчийн хувьд давуу байдал үүсгэх тул боломжгүй юм.  |
| 4.Хуулийн төслийн 1 дүгээр зүйлийн 1-д “Энэ хуулийн зорилт нь ..., даатгуулагчийн санхүүгийн эрсдэлийг хуваалцах зорилгоор ...” гэсэн нь даатгуулагчийн даатгалын санд оруулсан мөнгөн хөрөнгийг эрсдэлээс хамгаалах, түүнийг өсгөн үржүүлэх, ирээдүйд хуримтлал үүсгэх даатгагчийн хүлээсэн чиг үүрэгтэй нийцээгүй; | Нийгмийн даатгал нь эв санааны нэгдлийн зарчимтай хуваарилалтын тогтолцоотой бөгөөд цаашид урт хугацаанд хуримтлалын тогтолцоонд үе шаттай шилжих тул зорилтыг өөрчлөн найруулах шаардлагагүй болно. |
| 5.Хуулийн төслийн 7 дугаар зүйлийн 7.2.1, 7.5.2, 7.7, 7.8.1 дэх заалтад тус тус заасан “... тэдгээртэй адилтгах гэрээний ...” гэснийг хуулийн төсөлд нарийвчлан тусгаагүй тохиолдолд албан журмаар даатгуулах харилцаанд эрх зүйн маргаан үүсэхээр байгааг тус тус анхаарах; | Өнөөгийн хүчин төгөлдөр мөрдөж байгаа хууль эрх зүйн хүрээнд тэдгээртэй адилтгах гэрээ гэдгээр хэрэгжүүлж байгаа бөгөөд маргаан үүсдэггүй болно.  |
| 8 | Цахим хөгжлийн яам (2022.12.27 01/2347) | 1.Хуулийн төслийн 7 дугаар зүйлийн 7.2 дахь хэсгийг “энэ хуулийн 6.1-д заасан нийгмийн даатгалын төрөлд доор дурдсан Монгол Улсын иргэн, гадаадын иргэн, харьяалалгүй хүн албан журмаар даатгуулна:” гэж өөрчлөх; | Эрүүл мэндийн даатгалын харилцааг Эрүүл мэндийн даатгалын тухай хуулиар зохицуулах тул хуулийн төслийн 7 дугаар зүйлийн 7.2 дахь хэсгийг өөрчлөх боломжгүй юм.  |
| 2.Хуулийн төслийн 7 дугаар зүйлийн 7.2.1 дэх заалтад “хуульд өөрөөр заагаагүй бол төрийн жинхэнэ албан хаагч, улс төрийн албан хаагч” гэж нэмэх; | Хуулийн төслийн 7 дугаар зүйлийн 7.2 дахь хэсэг нь өмчийн бүх хэлбэрийн хуулийн этгээд, хүнтэй хөдөлмөрийн гэрээ, хөлсөөр ажиллах, ажил гүйцэтгэх болон тэдгээртэй адилтгах гэрээний дагуу ажиллаж байгаа ажилтан, албан хаагч хамаарах тул тусгайлан “төрийн жинхэнэ албан хаагч, улс төрийн албан хаагч” гэж тусгах шаардлагагүй юм. |
| 3.Хуулийн төслийн 8 дугаар зүйлийн 8.3 дахь хэсэгт “Гэрээг цахим хэлбэрээр байгуулах тохиолдолд цахим гарын үсэг хэрэглэнэ.” гэж нэмэх; | Хуулийн төслийн 8 дугаар зүйлийн 8.2 дахь хэсэгт заасан журмаар зохицуулах боломжтой.  |
| 9 | Хүнс, хөдөө аж ахуй, хөнгөн үйлдвэрийн яам (2022.12.26 01/4116) | Хуулийн төсөлд тусгайлан өгөх саналгүй байна. |
| 10 | Хууль зүй, дотоод хэргийн яам(2022.12.27 1/6558) | 1.Хуулийн төслийн 29 дүгээр зүйлд тэтгэврийн мөнгөжүүлсэн орлогыг өвлүүлэхтэй холбоотой зохицуулалтыг шинээр тусгасан байх хэдий ч даатгуулагч нас барвал түүний тэтгэврийн нөөц санд хуримтлагдсан орлогыг хууль ёсны өв залгамжлагчид хэрхэн өвлүүлэх талаар тодорхой зохицуулаагүй байна. Түүнчлэн энэхүү харилцааг Засгийн газраас баталсан журмаар зохицуулахаар ерөнхий байдлаар тусгасан нь хуулиар тодорхой зохицуулах шаардлагатай харилцааг журмаар зохицуулахаар тусгах нь зарчмын хувьд оновчгүй гэж үзэж байгаа тул энэ талаарх суурь харилцааг хуульд тодорхой тусгах; | Нийгмийн даатгалын тогтолцоог эв санааны тогтолцооноос хагас хуримтлалын тогтолцоонд үе шаттай шилжүүлэх, даатгуулагчийн тэтгэврийн нөөц санд хуримтлагдсан орлогыг өвлүүлэх харилцааг зохицуулах эрх зүйн орчин бүрдэх юм. Өвлүүлэх харилцаа нь 2030 оноос эхлэн хэрэгжих бөгөөд уг харилцааг тухайн үеийн нөхцөл байдалд нийцүүлсэн журмыг боловсруулж, Засгийн газрын тогтоолоор батлахаар тусгасан болно. |
| 2.Хуулийн төслийн 29 дүгээр зүйлд даатгуулагчийн “мөнгөжүүлсэн орлогыг” өвлүүлэх талаар зохицуулсан байх бөгөөд хуулийн төслийн 4 дүгээр зүйлийн 4.1.20- д “мөнгөжүүлсэн орлого” гэдэгт тэтгэврийн даатгалын нэрийн дансанд бүртгэсэн орлогын зөвхөн бодит мөнгөн хэлбэрт шилжүүлсэн хэсгийг ойлгохоор заажээ. Өөрөөр хэлбэл, тэтгэврийн даатгалын нэрийн дансанд бүртгэсэн нийт орлогын зөвхөн мөнгөн хэлбэрт буюу бодит мөнгөн дүнд шилжүүлсэн хэсгийг л өвлүүлэхээр ойлгогдож байх тул нэрийн дансанд бүртгэлтэй “нийт орлогыг” өвлүүлэх агуулгатай байхаар өөрчлөн найруулах.Түүнчлэн хуулийн төслийн 27 дугаар зүйлийн 27.3-т заасан даатгуулагчийн нэрийн дансны орлогоос аль нь “мөнгөжүүлсэн орлого”-д хамаарах, аль нь хамаарахгүй байхыг тодорхой зааж, хуулийн төслийн 29 дүгээр зүйлд заасан тэтгэврийн нөөц сангийн зохицуулалтыг үүнтэй уялдуулж найруулах.Иймд хэрэв даатгуулагч өөрийн орлогыг хуулийн төслийн 13.1-д заасан санхүүгийн хэрэгсэлд хөрөнгө оруулсан боловч ашиг хүртэлгүй нас барсан тохиолдолд тухайн үнэт цаас болон бусад санхүүгийн хэрэгслээс ашиг хүртэх эрх бас хууль ёсны өв залгамжлагчид өвлөгдөх талаар зохицуулалтыг нэмж тусгах; | Тэтгэврийн даатгалын нэрийн данс нь бодит мөнгөн хөрөнгө биш даатгуулагчийн гарааны үлдэгдэл, төлсөн тэтгэврийн даатгалын шимтгэл, тооцсон хүү, мөнгөжүүлсэн орлого, олгосон тэтгэвэр зэрэг орлого, зарлагыг нэгтгэн тооцсон хийсвэр бүртгэл юм. Иймд уг бүртгэлээс мөнгөжүүлсэн орлогыг өвлүүлэх боломжтой.Саналыг тусгаж, хуулийн төслийн 27 дугаар зүйлийг дараах байдлаар дахин найруулав.29.2.Энэ хуулийн 27 дугаар зүйлд заасан нэрийн дансны эцсийн үлдэгдлийг дараах эх үүсвэрээс мөнгөжүүлнэ:29.2.1.Ирээдүйн өв сангийн тухай хуулийн 9 дүгээр зүйлийн 9.6-д заасан улсын төсөвт шилжүүлсэн орлогын 30 хувьд ногдох хэсэг;29.2.2.улсын төсвөөс олгох бусад орлого.29.3.Энэ зүйлийн 29.1-д заасан тэтгэврийн нөөц сан дараах эх үүсвэрээс бүрдэнэ:29.3.1.энэ хуулийн 18.1-д заасан тэтгэврийн даатгалын шимтгэлийн хувь хэмжээний ажил олгогчийн 1.0, даатгуулагчийн 1.0, нийт 2.0 хувийн, энэ хуулийн 18.3-т заасан сайн дураар даатгуулагчийн тэтгэврийн даатгалын шимтгэлийн хувь хэмжээний 2.0 хувийн шимтгэлийн орлого;29.3.2.энэ зүйлийн 29.2-т заасан мөнгөжүүлсэн орлого. |
| 3.Тэтгэврийн нөөц сангийн ажиллах журам, үйл ажиллагаа явуулах хугацаа, сангийн хөрөнгийн удирдлагатай холбоотой харилцаа тодорхойгүй байх тул холбогдох зохицуулалтыг хуулийн төсөлд нэмж тусгах; | Тэтгэврийн нөөц санд хөрөнгө төвлөрүүлэх, бүртгэх, хуваарилах, байршуулах, мэдээлэх, хөрөнгө оруулах, өвлүүлэх, хяналт тавих зэрэг нарийвчилсан үйл ажиллагааг Засгийн газраас баталсан журмаар зохицуулахаар хуулийн төсөлд тусгасан болно. |
| 4.Хуулийн төслийн 4 дүгээр зүйлийн 4.1.2-т тодорхойлсон "даатгуулагч" гэсэн нэр томьёог зөвхөн нийгмийн даатгалын санд энэ хуульд заасны дагуу урьдчилан шимтгэл төлж даатгуулсан иргэнийг ойлгохоор томьёолсон нь уг нэр томьёог бүрэн дүүрэн оновчтой тодорхойлсон эсэх нь эргэлзээ төрүүлж байна. Өөрөөр хэлбэл хуулийн төслийн зорилт болон мөн төслийн 4.1.1-д "нийгмийн даатгал" гэсэн нэр томьёог тодорхойлсонтой уялдуулж, энэ хуульд заасан "даатгуулагч" нь зөвхөн шимтгэл төлснөөс гадна нийгмийн даатгалын шимтгэл төлснийхөө төлөө тэтгэвэр, тэтгэмж, төлбөр авах агуулга мөн хамаарах тул эдгээрийг бүрэн илэрхийлж томьёолох нь зүйтэйг анхаарах; | Хуулийн төслийн 4.1.2-т “даатгуулагч” гэж нийгмийн даатгалын хууль тогтоомжид заасан тэтгэвэр, тэтгэмж, эрүүл мэндийн нөхөн сэргээлтийн зардлын төлбөр авах зорилгоор нийгмийн даатгалын санд урьдчилан шимтгэл төлж даатгуулсан Монгол Улсын иргэн, гадаадын иргэн, харьяалалгүй хүнийг хэлнэ гэж заасан.Нийгмийн даатгалын тухай хуульд заасны дагуу шимтгэл төлсөн даатгуулагч бүр нийгмийн даатгалын сангаас тэтгэвэр, тэтгэмж авахгүй болно. Өөрөөр хэлбэл нийгмийн даатгалын шимтгэлийг хууль тогтоомжид заасан тодорхой хугацаанд төлсөн байх гэсэн шалгуур хангасан даатгуулагч тэтгэвэр, тэтгэмж авах эрхтэй тул “даатгуулагч гэх нэр томьёонд тэтгэвэр, тэтгэмж төлбөр авах” гэж нэмэх боломжгүй юм.  |
| 5.Хуулийн төслийн 13 дугаар зүйлд нийгмийн даатгалын сангийн чөлөөт мөнгөн хөрөнгийг үр өгөөж ихтэй санхүүгийн хэрэгсэлд оруулж даатгалын сангийн орлогыг нэмэгдүүлэх зохицуулалтыг тусгажээ. Ингэхдээ нийгмийн даатгалын сангийн хөрөнгийг эрчимтэй нэмэгдүүлэх бодлогын хүрээнд хуулийн төслийн 13 дугаар зүйлийн 13.1 дэх хэсэгт заасан санхүүгийн хэрэгслээс гадна Төсвийн тогтвортой байдлын тухай хуулийн 17 дугаар зүйлийн 17.3.2-т заасан “зөвхөн олон улсын санхүүгийн зах зээлд гаргасан, гадаад улсын нутаг дэвсгэрт арилжаалагдаж байгаа, Монгол Улсад бүртгэлтэй, эсхүл Монгол Улсын хуулийн этгээдтэй нэгдэл бүхий компанийн нэгдлийн оролцогчоос бусад этгээдийн гаргасан санхүүгийн хэрэгсэлд байршуулах” тухай зохицуулалтыг нэмж тусгах; | Төсвийн тогтвортой байдлын тухай хуулийн 17 дугаар зүйлийн 17.3.2-т “зөвхөн олон улсын санхүүгийн зах зээлд гаргасан, гадаад улсын нутаг дэвсгэрт арилжаалагдаж байгаа, Монгол Улсад бүртгэлтэй, эсхүл Монгол Улсын хуулийн этгээдтэй нэгдэл бүхий компанийн нэгдлийн оролцогчоос бусад этгээдийн гаргасан санхүүгийн хэрэгсэлд байршуулах” гэсэн заалт нь ерөнхий зохицуулалт тул нийгмийн даатгалын сангийн чөлөөт үлдэгдлийг эрсдэл багатай санхүүгийн хэрэгсэлд хөрөнгө оруулах зорилгоор хуулийн төслийн 13.1.5-д “зээлжих зэрэглэл тогтоодог нэр хүнд бүхий олон улсын байгууллагаас A-аас доошгүй үнэлгээ авсан гадаад улсын Засгийн газрын үнэт цаас” гэж нарийвчлан тусгасан байсан болно.  |
| 6.Хуулийн төслийн 29 дүгээр зүйлийн 29.6-д нас барсан даатгуулагчийн гэр бүлийн гишүүнд тэжээгчээ алдсаны тэтгэвэр тогтоолгох эрх үүсэхээр бол мөнгөжүүлсэн орлогыг өвлүүлэхгүй байхаар тусгажээ. Тэжээгчээ алдсаны тэтгэврийг тодорхой төрлийн субъектүүдэд хуульд заасан тодорхой тохиолдолд олгодог бөгөөд зориулалтын хувьд тэтгэвэр өвлөн авах харилцаанаас ялгаатай тул тэжээгчээ алдсаны тэтгэвэр авах нь тэтгэвэр өвлөн авах эрхэд хязгаарлалт тогтоох нөхцөл биш байх зохицуулалтыг тусгах. | Нийгмийн даатгалын шимтгэлийг 3-аас дээш жил төлсөн даатгуулагч нас барахад түүний асрамжид байсан хөдөлмөрийн чадваргүй гишүүнд тэжээгчээ алдсаны тэтгэвэр тогтоолгон авч байна. Эдгээр гишүүдэд тэжээгчээ алдсаны тэтгэвэр тогтоохгүйгээр мөнгөжүүлсэн орлогоос нэг удаа олгох хэлбэрээр өвлүүлэх нь нийгмийн баталгааг алдагдуулах эрсдэлтэй юм.  |
| 11 | Уул уурхай, хүнд үйлдвэрийн сайд (2022.12.23 01/3395) | 1.Нийгмийн даатгалын ерөнхий хуулийн төслийн 33 дугаар зүйлийн 33.1-д заасан “даатгуулагчийн эрх хэсэгт даатгуулагчийн нийгмийн даатгалын санд төвлөрүүлсэн шимтгэлийн хэмжээ болон хугацаатай уялдуулан хувь тэнцүүлсэн байдлаар зохих хөнгөлөлтийг эмнэлэгт хэвтэн эмчлүүлэх, хагалгаа хийлгэх, эмийн сангаар үйлчлүүлэх зэрэгт үзүүлэх зохицуулалтыг тусгах; | Эмнэлэгт хэвтэн эмчлүүлэх, хагалгаа хийлгэх, эмийн сангаар үйлчлүүлэх зэрэг харилцааг Эрүүл мэндийн даатгалын тухай хуулиар зохицуулдаг болно. |
| 2.Нийгмийн даатгалын сан, тодруулбал тэтгэмжийн болон эрүүл мэндийн даатгалын сангаас хөнгөлөлт, чөлөөлөлт эдлээгүй даатгуулагчийн хувьд төлсөн шимтгэлийг буцаан олгох, эсхүл тэтгэврийн нэрийн дансанд нь шилжүүлэх зохицуулалтыг нарийвчлан тусгах; | Монгол Улсын нийгмийн даатгал нь эв санааны нэгдлийн зарчимтай хуваарилалтын тогтолцоотой юм. Өөрөөр хэлбэл шимтгэл төлсөн даатгуулагчийн шимтгэлийг санд бүрдүүлж, тэтгэмж авах шаардлагатай иргэдэд хуваарилдаг юм. Даатгуулагчийн цалин хөлснөөс даатгуулагч, ажил олгогч 0.8-1.8 хувийн шимтгэл төлдөг, хуульд заасан тэтгэмж авах эрх үүссэн даатгуулагчид цалин хөлснөөс 50-75 хувийн тооцож тэтгэмж олгож байна. Тэтгэмжийн даатгалын сангийн орлого, зарлагаа нөхдөг сан болно.  |
| 12 | Нийслэлийн засаг дарга(2022.12.26 01/6946) | 1.Хуулийн төслийн 13 дугаар зүйлийн 13.1.4 дэх заалтыг “Монголбанкнаас тогтоосон системийн ач холбогдол бүхий арилжааны 2-оос доошгүй банканд байршуулах мөнгөн хадгаламж” гэж өөрчлөх; | Хуулийн төслийн 13.1.4 дэх заалт нь нийгмийн даатгалын сангийн чөлөөт үлдэгдлийг санхүүгийн хэрэгсэлд оруулахад тавигдах ерөнхий шаардлага бөгөөд уг шаардлагыг хангасан арилжааны банк бүрт нээлттэй тул “...арилжааны 2-оос доошгүй банканд байршуулах мөнгөн хадгаламж” гэж өөрчлөх шаардлагагүй юм.  |
| 13 | Эрчим хүчний яам 2022.12.27 а/4955 | Хуулийн төсөлд тусгайлан өгөх саналгүй байна. |

---оОо---